AFTALE

mellem Den Europæiske Union og Folkerepublikken Kinas regering om visse aspekter af lufttrafik

DEN EUROPÆISKE UNION

og

FOLKEREPUBLIKKEN KINAS REGERING,

i det følgende under ét benævnt »parterne«,

SOM KONSTATERER, at visse bestemmelser i de bilaterale aftaler, som flere medlemsstater har indgået med tredjelande, ifølge Den Europæiske Unions Domstol er i modstrid med EU-retten,

SOM KONSTATERER, at der er indgået et antal bilaterale lufttrafikaftaler mellem nogle af Den Europæiske Unions medlemsstater og Folkerepublikken Kinas regering indeholdende lignende bestemmelser, og at det påhviler medlemsstaterne at tage alle egnede midler i anvendelse med henblik på at fjerne uoverensstemmelserne mellem disse aftaler og EU-traktaterne,

SOM KONSTATERER, at Den Europæiske Union har enekompetence med hensyn til flere aspekter, der kan være omfattet af bilaterale lufttrafikaftaler mellem medlemsstater i Den Europæiske Union og tredjelande,

SOM KONSTATERER, at EU-luftfartsselskaber, der er etableret i en EU-medlemsstat, i henhold til EU-retten har ret til uden forskelsbehandling at udøve lufttrafiktjenester mellem Den Europæiske Unions medlemsstater og tredjelande,

SOM HENVISER til de aftaler mellem Den Europæiske Union og visse tredjelande, der giver statsborgere i de pågældende tredjelande mulighed for at erhverve ejendomsrettigheder i luftfartsselskaber, som der er udstedt licens til i overensstemmelse med EU-retten,

SOM ERKENDER, at overensstemmelse mellem EU-retten og bestemmelser i de bilaterale lufttrafikaftaler mellem medlemsstater i Den Europæiske Union og Folkerepublikken Kinas regering vil tilvejebringe et forsvarligt regelgrundlag for lufttrafikken mellem Den Europæiske Union og Folkerepublikken Kina og sikre kontinuiteten i denne lufttrafik,

SOM ERKENDER, at hvis en medlemsstat af Den Europæiske Union har udpeget et luftfartsselskab, som en anden EU-medlemsstat udøver og opretholder myndighedskontrol med, gælder Folkerepublikken Kinas rettigheder efter sikkerhedsbestemmelserne i aftalen mellem den medlemsstat, der har udpeget luftfartsselskabet, og Folkerepublikken Kina også for den pågældende anden medlemsstat,

SOM KONSTATERER, at Den Europæiske Unions hensigt i forbindelse med denne aftale ikke er at øge det samlede omfang af lufttrafikken mellem Den Europæiske Union og Folkerepublikken Kina, at påvirke balancen mellem luftfartsselskaber fra Den Europæiske Union og luftfartsselskaber fra Folkerepublikken Kina eller at ændre fortolkningen af bestemmelserne i de eksisterende bilaterale lufttrafikaftaler om trafikrettigheder,

SOM BEKRÆFTER deres hensigt om, at anerkendelsen af etableringsretten og vedtagelsen af princippet om EU-udpegning ikke må have til formål eller fortolkes således, at der åbnes mulighed for at omgå reglerne, og at anerkendelsen ikke må hindre afvisning af tildeling af trafikrettigheder i sådanne tilfælde,

ER BLEVET ENIGE OM FØLGENDE:

Artikel 1 Generelle bestemmelser 1. I denne aftale forstås ved »medlemsstater«: Den Europæiske Unions medlemsstater; og ved »EU-traktater«: traktaten om Den Europæiske Union og traktaten om Den Europæiske Unions funktionsmåde. 2. Når der i de enkelte aftaler, der er anført i bilag I, henvises til statsborgere i den medlemsstat, der er part i den pågældende aftale, skal dette forstås således, at der henvises til statsborgere i en hvilken som helst medlemsstat. 3. Når der i de enkelte aftaler, der er anført i bilag I, henvises til luftfartsselskaber fra den medlemsstat, der er part i den pågældende aftale, skal dette forstås som en henvisning til luftfartsselskaber, som udpeges af den pågældende medlemsstat. 4. Trafikrettigheder vil fortsat blive tildelt via bilaterale ordninger mellem Folkerepublikken Kina og hver enkelt medlemsstat.

Artikel 2 Udpegning af luftfartsselskaber, godkendelser og tilladelser, afvisning, tilbagekaldelse, suspendering og begrænsning af godkendelser og tilladelser 1. Bestemmelserne i denne artikels stk. 2 og 3 går forud for de tilsvarende bestemmelser i de artikler, der er anført i bilag II, punkt a), henholdsvis punkt b), med hensyn til en berørt medlemsstats udpegning af et luftfartsselskab og Folkerepublikken Kinas udstedelse af godkendelser og tilladelser til luftfartsselskabet samt afvisning, tilbagekaldelse, suspendering og begrænsning af sådanne godkendelser og tilladelser. 2. Når Folkerepublikken Kina modtager en medlemsstats udpegning, udsteder Folkerepublikken Kina de relevante godkendelser og tilladelser med det mindst mulige tidsforbrug til procedurer, forudsat at: a) luftfartsselskabet er etableret på den udpegende medlemsstats område i overensstemmelse med EU-traktaterne og med den udpegende medlemsstats love og administrative bestemmelser om etableringsret og er i besiddelse af en gyldig licens i henhold til EU-retten b) den medlemsstat, der står for udstedelsen af »Air Operators Certificate«, udøver og opretholder en effektiv myndighedskontrol med luftfartsselskabet, og at den relevante luftfartsmyndighed er entydigt identificeret i udpegningen c) luftfartsselskabet har sit hovedforretningssted på den medlemsstats område, fra hvilken det har modtaget den gyldige licens, og d) luftfartsselskabet direkte eller i kraft af en ejermajoritet ejes og reelt kontrolleres af medlemsstater og/eller statsborgere i medlemsstater og/eller af andre stater som anført i bilag III og/eller statsborgere i disse andre stater. 3. Folkerepublikken Kina kan afvise, tilbagekalde, suspendere eller begrænse godkendelserne eller tilladelserne til et luftfartsselskab, som en medlemsstat har udpeget, hvis: a) luftfartsselskabet ikke er etableret på den udpegende medlemsstats område i overensstemmelse med EU-traktaterne eller ikke er i besiddelse af en gyldig licens i henhold til EU-retten b) den medlemsstat, der står for udstedelsen af »Air Operators Certificate«, ikke udøver og opretholder en effektiv myndighedskontrol med luftfartsselskabet, eller den relevante luftfartsmyndighed ikke er entydigt angivet i udpegningen c) luftfartsselskabets hovedforretningssted ikke er beliggende på den medlemsstats område, fra hvilken det har modtaget sin licens d) luftfartsselskabet ikke direkte eller i kraft af en ejermajoritet ejes eller ikke reelt kontrolleres af medlemsstater og/eller statsborgere i medlemsstater og/eller af andre stater som anført i bilag III og/eller statsborgere i disse andre stater e) luftfartsselskabet i forvejen har en driftstilladelse under en bilateral aftale mellem Folkerepublikken Kina og en anden medlemsstat, og det ved at udøve trafikrettigheder i henhold til denne aftale på en rute, som omfatter et punkt i denne anden medlemsstat, herunder ved at drive en forbindelse, der markedsføres som eller på anden måde udgør en direkte forbindelse, ville omgå begrænsninger i tredje, fjerde eller femte frihed med hensyn til trafikrettigheder, som pålægges ved nævnte anden aftale, eller f) det udpegede luftfartsselskab er i besiddelse af et »Air Operators Certificate« udstedt af en medlemsstat, med hvilken Folkerepublikken Kina ikke har indgået en bilateral lufttrafikaftale, og denne medlemsstat har afvist at tildele trafikrettigheder til Folkerepublikken Kina. 4. Rettigheder og forpligtelser i medfør af denne artikel må ikke udøves på en måde, der udgør forskelsbehandling mellem EU-luftfartsselskaber på grundlag af nationalitet.

Artikel 3 Sikkerhed 1. Denne artikels stk. 2 supplerer de tilsvarende bestemmelser i de artikler, der er anført i bilag II, punkt c). 2. Når en medlemsstat har udpeget et luftfartsselskab, som en anden medlemsstat udøver og opretholder myndighedskontrol med, gælder Folkerepublikken Kinas rettigheder efter sikkerhedsbestemmelserne i aftalen mellem den medlemsstat, der har udpeget luftfartsselskabet, og Folkerepublikken Kina også for den pågældende anden medlemsstats vedtagelse, gennemførelse og opretholdelse af sikkerhedskrav og for det pågældende luftfartsselskabs driftstilladelse.

Artikel 4 Forenelighed med konkurrencereglerne 1. Bilaterale lufttrafikaftaler, som indgås mellem medlemsstater og Folkerepublikken Kina, berører ikke parternes konkurrenceregler. 2. De bestemmelser, der er anført i bilag II, punkt d), udgår og har ikke længere virkning.

Artikel 5 Bilag til denne aftale Bilagene til denne aftale udgør en integrerende del heraf.

Artikel 6 Ikrafttræden 1. Parterne giver ad diplomatisk vej hinanden skriftlig notifikation om afslutningen af deres respektive interne procedurer, der er nødvendige for, at denne aftale kan træde i kraft. Denne aftale træder i kraft på dagen, hvor den sidste notifikation foreligger. 2. Denne aftale finder anvendelse på alle de aftaler og ordninger, der er anført i bilag I, og som er i kraft.

Artikel 7 Gennemgang, revision eller ændring 1. Parterne overvåger og gennemgår regelmæssigt gennemførelsen af denne aftale. Ved en sådan gennemgang lægges der særlig vægt på at vurdere eventuelle uforudsete negative konsekvenser af denne aftale, som hver part oplever. 2. Parterne holder samråd, hvis en af dem anmoder herom, med henblik på at drøfte en passende reaktion på uforudsete konsekvenser, jf. stk. 1. 3. Parterne kan til enhver tid gennemgå, revidere eller ændre denne aftale efter fælles overenskomst.

Artikel 8 Ophør 1. Hvis en aftale, der er anført i bilag I, ophører, ophører samtidig alle nærværende aftales bestemmelser vedrørende den pågældende aftale anført i bilag I. 2. Hvis alle de aftaler, der er anført i bilag I, ophører, ophører nærværende aftale samtidig.